ננסי ליברמן

ננסי אליזבת ליברמן (באנגלית; Nancy Elizabeth Lieberman, נולדה ב-1 ביולי 1958) היא כדורסלנית יהודייה-אמריקאית בעבר ומאמנת בליגת ה-WNBA. נחשבת לאחת מגדולות הכדורסלניות בכל הזמנים, וב-1999 נבחרה הן להיכל התהילה של הכדורסל והן להיכל התהילה של כדורסל הנשים. ליברמן נולדה בברוקלין, ניו יורק, לג'רום ולרנה ליברמן. משפחתה עברה בהמשך לקווינס בניו יורק, והוריה התגרשו. מגיל צעיר שיחקה במגוון משחקי כדור, עד שבחרה להתמקד בכדורסל. לאורך ילדותה נהגה לשחק בקבוצות בנים, ורק בבית הספר התיכון נכנסה לקבוצת כדורסל בנות. כבר אז נחשבה לאחת הכדורסלניות הבולטות במדינה, ובגיל 17 זומנה לנבחרת ארצות הברית בכדורסל נשים. היא בלטה במשחקי הנבחרת במסגרת המשחקים הפאן-אמריקאיים של 1975, ותרמה לזכיית הנבחרת במדליית זהב; ב-1979 זכתה עם הנבחרת במדליית כסף במסגרת משחקים אלו. גם באולימפיאדת מונטריאול (1976) תרמה לזכיית הנבחרת במדליית כסף, ובכך הייתה לכדורסלנית הצעירה ביותר שזכתה במדליה אולימפית. בשנים 1976–1980 למדה ליברמן לתואר בלימודים בינתחומיים באוניברסיטת אולד דומיניון בנורפוק, שבווירג'יניה שם שיחקה בקבוצת הנשים של האוניברסיטה. בתקופה זו זכתה קבוצתה פעמיים באליפות האתלטיקה הבין-אוניברסיטאית לנשים (במסגרת איגוד AIAW), ופעם אחת באליפות הטורניר הלאומי לנשים (במסגרת איגוד WNIT). בתקופה זו הייתה הראשונה שזכתה פעמיים ב"פרס וייד" של איגוד NCAA לכדורסלנית הטובה ביותר של שנת 1979 ו-1980. ליברמן זכתה בתקופה זו לכינוי "ליידי מג'יק", על שם אחד הכדורסלנים הטובים בארצות הברית, מג'יק ג'ונסון. היא קבעה מספר שיאים במהלך משחקיה במכללות, בהם שיא במספר האסיסטים לקריירה במכללות (961 אסיסטים), שנכון ל-2011 עדיין לא נשבר. לאחר סיום לימודיה, שיחקה ליברמן במספר קבוצות במסגרת מקצוענית, בהן "דאלאס דיימונדס" במסגרת ליגת הנשים WBL, במסגרת ליגת גברים בשם USBL, וכן במסגרת קבוצת הראווה הגברית "Washington Generals", בה הכירה את השחקן טים קליין, לו נישאה ב-1988; הם התגרשו ב-2001. לאורך הקריירה המקצוענית שלה זכתה להערכה ולפרסים. ב-1997, לאחר שהוקמה ליגת הנשים WNBA, שיחקה בקבוצת "פיניקס מרקורי", ובגיל 39 הפכה בכך לשחקנית המבוגרת ביותר ששיחקה במסגרת ליגה זו. ב-1998 החלה בקריירת אימון; היא הייתה המאמנת הראשית והמנכ"לית בקבוצת הנשים "טלסה שוק". לאחר שלוש שנים נאלצה לעזוב, לאחר שהואשמה על ידי שחקניות בקבוצה בקיום קשר מיני עם השחקנית אנה דה'פורג'. היא עברה לתחום העיתונות ושימשה כפרשנית ספורט ברשת הטלוויזיה ESPN. ב-2008, בגיל 50, חתמה באופן סמלי על חוזה של שבעה ימים עם קבוצת "דטרויט שוק", ואף שיחקה במסגרת הקבוצה משחק אחד, ובכך שברה את השיא שקבעה בעצמה כשחקנית המבוגרת ביותר בליגת הנשים. ב-2009 החלה לאמן את קבוצת "טקסס לג'נד", במסגרת הליגה החצי-מקצוענית NBDL, ובכך הפכה לאישה הראשונה שאימנה קבוצת כדורסל גברים. נכון ל-2011 היא ממשיכה לאמן קבוצה זו, וכן מארגנת מדי קיץ מחנה אימונים בכדורסל לבנים ובנות בסמוך למקום מגוריה, דאלאס שבטקסס. בנה, טי ג'יי קליין, הוא שחקן כדורסל. על שמה נקרא "פרס ננסי ליברמן" של ארגון רוטרי מדטרויט, המוענק מדי שנה החל משנת 2000, לכדורסלניות קולג' מצטיינות בתפקידי רכז. מדיה וקבצים בנושא ננסי ליברמן בוויקישיתוף אתר האינטרנט הרשמי של ננסי ליברמן (באנגלית) פרופיל אולימפי, באתר olympedia.org פרופיל, באתר פיב"א פרופיל, באתר ליגת ה-WNBA פרופיל, באתר היכל התהילה של הכדורסל האתר הרשמי של ליברמן (באנגלית) ננסי ליברמן, באנציקלופדיית נשים יהודיות (באנגלית) מאמרים של ליברמן, באתר רשת הטלוויזיה ESPN (באנגלית) ננסי ליברמן, באתר היכל התהילה של כדורסל הנשים (באנגלית) הגיל שאפשר להתחיל: בת 50 חתמה ב-WNBA, באתר ONE‏, 24 ביולי 2008 לימור שפיגל, מאמנת על עקבים: ננסי ליברמן על הקווים, באתר ynet, 4 בדצמבר 2010 רענן וייס, ynet - ספורט - עוד שיא? ננסי ליברמן: "אשמח לאמן בישראל", באתר ynet, 3 ביוני 2011 שרון קינן, צעד וחצי לשוויון, באתר ישראל היום, 14 באוגוסט 2015 ננסי ליברמן, באתר אנציקלופדיה בריטניקה (באנגלית)